Komission päätös,
tehty 3 päivänä joulukuuta 2002,
lopullisen tasoitustullin käyttöönotosta Intiasta peräisin olevan, läpimitaltaan alle 1 mm:n ruostumattoman teräslangan tuonnissa annetun neuvoston asetuksen (EY) N:o 1601/1999 tarkastelun päättämisestä
(2002/950/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta 6 päivänä lokakuuta 1997 annetun neuvoston asetuksen (EY) N:o (EY) N:o 2026/97(1), sellaisena kuin se on muutettuna asetuksella 1973/2002(2) ja erityisesti sen 20 artiklan,
on kuullut neuvoa-antavaa komiteaa,
sekä katsoo seuraavaa:
A. AIKAISEMPI MENETTELY
(1) Neuvosto otti asetuksella (EY) N:o 1601/1999(3) käyttöön lopullisen tasoitustullin Intiasta peräisin olevan, CN-koodiin ex 7223 00 19 kuuluvan, läpimitaltaan alle 1 mm:n ruostumattoman teräslangan, jäljempänä "tarkasteltavana oleva tuote", tuonnissa. Toimenpiteen lajiksi valittiin yksittäisiin viejiin sovellettava 0 %-42,9 % prosentin suuruinen arvotulli sekä 44,4 prosentin suuruinen jäännöstulli.
B. TÄMÄ MENETTELY
1. Tarkastelua koskeva pyyntö
(2) Lopullisten toimenpiteiden käyttöönoton jälkeen komissio vastaanotti yhden Bombayssa toimivan intialaisen tuottajan, Nevatia Steel & Alloys Private Limited, jäljempänä "Nevatia", asetuksen (EY) N:o 2026/97, jäljempänä "perusasetus", 20 artiklan mukaisesti esittämän pyynnön asetuksen (EY) N:o 1601/1999 nopeutetun tarkastelun vireillepanosta. Asianomainen yritys väitti, ettei se ollut etuyhteydessä muihin intialaisiin tarkasteltavana olevan tuotteen viejiin. Lisäksi asianomainen yritys väitti, ettei se ollut vienyt tarkasteltavana olevaa tuotetta yhteisöön alkuperäisenä tutkimusajanjaksona (1 päivän huhtikuuta 1997 ja 31 päivän maaliskuuta 1998 välisenä aikana) mutta että se oli vienyt sitä yhteisöön kyseisen ajanjakson jälkeen.
2. Nopeutetun tarkastelun vireillepano
(3) Komissio tutki kyseisen vientiä harjoittavan intialaistuottajan toimittaman näytön ja piti sitä riittävänä perusasetuksen 20 artiklan säännösten mukaisen tarkastelun vireille panemiseksi. Kuultuaan neuvoa-antavaa komiteaa ja annettuaan yhteisön tuotannonalalle tilaisuuden esittää huomautuksia komissio pani Euroopan yhteisöjen virallisessa lehdessä julkaistulla ilmoituksella(4) vireille asetuksen (EY) N:o 1601/1999 nopeutetun tarkastelun asianomaisen yrityksen osalta ja aloitti asiaa koskevat tutkimukset.
3. Tarkasteltavana oleva tuote
(4) Tarkasteltavana oleva tuote on sama kuin asetuksessa (EY) N:o 1601/1999 tarkoitettu tuote eli läpimitaltaan alle 1 mm:n ruostumaton teräslanka.
4. Asianomaiset osapuolet
(5) Komissio ilmoitti menettelyn aloittamisesta virallisesti asianomaiselle yritykselle ja Intian viranomaisille. Lisäksi se antoi muille osapuolille, joita asia suoraan koski, tilaisuuden esittää näkökantansa kirjallisesti ja pyytää saada tulla kuulluiksi. Näkökantoja ei kuitenkaan esitetty eikä kuulemista pyydetty.
(6) Komissio lähetti asianomaiselle yritykselle kyselylomakkeen, jonka tämä palautti täytettynä asetetussa määräajassa. Komissio hankki ja tarkisti kaikki tutkimuksensa kannalta tarpeellisina pitämänsä tiedot ja teki tarkastuskäynnin asianomaisen yrityksen toimitiloihin.
C. TUTKIMUKSEN TULOKSET
(7) Ensiksi komissio tutki, oliko Nevatia vienyt tuotetta yhteisöön alkuperäisenä tutkimusajanjaksona.
(8) Tältä osin vahvistettiin, että Nevatia ei ollut vienyt tuotetta suoraan alkuperäisenä tutkimusajanjaksona. Sen sijaan Nevatia oli myynyt tarkasteltavana olevaa tuotetta Mukandille, joka on yksi niistä intialaisista vientiä harjoittavista tuottajista, joka oli vienyt tuotetta alkuperäisenä tutkimusajanjaksona ja jonka yhteisöön suuntautuvaan vientiin sovelletaan tasoitustoimenpiteitä. Nevatia väitti, ettei se tiennyt Mukandille myymiensä tuotteiden lopullista määränpäätä, eikä se voinut kiistää sitä, että osa tuotteista tai jopa ne kaikki saatettiin viedä yhteisöön.
(9) Huolimatta epäselvyydestä sen suhteen, oliko Nevatian tuotteita viety yhteisöön alkuperäisenä tutkimusajanjaksona vai ei, komissio tarkasteli, voidaanko Nevatialle laskea yrityskohtainen tukiaste. Tältä osin todettiin, että Nevatia ei vienyt tarkasteltavana olevaa tuotetta yhteisöön eikä mihinkään muuhunkaan maahan tarkastelua koskevana tutkimusajanjaksona eli 1 päivän huhtikuuta 1998 ja 31 päivän maaliskuuta 1999 välillä.
(10) Komissio tarkasteli myös, oliko vaihtoehtoista perustetta laskea Nevatialle yrityskohtainen tulli "parhaimpia käytettävissä olevia tietoja" koskevan perusasetuksen 28 artiklan nojalla. Tältä osin tarkasteltiin tietoja, jotka koskivat Nevatian yhteisöön viemän tuotteen yhtä lähetystä tätä tarkastelua koskevan tutkimusajanjakson jälkeen. Kyseistä lähetystä ei voitu kuitenkaan pitää edustavana luotettavan yrityskohtaisen tullin vahvistamiseksi, varsinkin kun kyseinen lähetys oli määrältään vähäpätöinen, sillä se oli alle 0,01 prosenttia yrityksen teräslangan kokonaismyynnistä tarkastelua koskevana tutkimusajanjaksona. Tässä tilanteessa Nevatialle ei voida vahvistaa yrityskohtaista tasoitustullia.
D. LOPULLISET TOIMENPITEET
(11) Komissio ilmoitti asianomaiselle yritykselle olennaisista tosiasioista ja huomioista, joiden perusteella se ehdottaa tarkastelun päättämistä, ja antoi yritykselle kohtuullisesti aikaa esittää huomautuksiaan. Yritys ei kuitenkaan toimittanut sellaisia huomautuksia, jotka antaisivat aihetta muuttaa ehdotusta tarkastelun päättämisestä.
(12) Näin ollen vahvistetaan, ettei Nevatialle voida määrittää yrityskohtaista tasoitustullia perusasetuksen 20 artiklan mukaisesti. Tästä syystä nopeutettu tarkastelu olisi päätettävä,
ON TEHNYT TÄMÄN PÄÄTÖKSEN:
Ainoa artikla
Päätetään Intiasta peräisin olevan, läpimitaltaan alle 1 mm:n ruostumattoman teräslangan tuontia koskevan neuvoston asetuksen (EY) N:o 1601/1999 nopeutettu tarkastelu.
Tehty Brysselissä 3 päivänä joulukuuta 2002.